Energiayhtiö PGNiG:n paikalliskonttori Gdańskissa.
**PGNiG** S. A. eli **Polskie Górnictwo Naftowe i Gazownictwo Spółka Akcyjna** (suom. *Puolalainen öljynporaus- ja kaasuteollisuusosakeyhtiö*) on puolalainen kaasu- ja öljyteollisuuskonserni. Yhtiö on Puolan suurin maakaasun maahantuoja ja jakelija.

PGNiG on perustettu vuonna 1982. Konsernin pääkonttori sijaitsee Varsovassa. Vuonna 2016 konsernin palveluksessa oli noin 25 300 työntekijää.

Talousjulkaisu Forbesin maailman suurimpien julkisesti noteerattujen yritysten Forbes Global 2000 -listalla yhtiö oli vuonna 2017 sijalla 1117. Se luokiteltiin tällä listalla neljänneksi suurimmaksi pörssiyritykseksi Puolassa. PGNiG-konsernin markkina-arvo oli 8,6 miljardia Yhdysvaltain dollaria (toukokuussa 2017) ja liikevaihto 8,41 miljardia USD (2016). Yhtiön osake noteerataan Varsovan pörssissä, jonka WIG20-osakeindeksissä pankin osake on painoarvoltaan kymmenen merkittävimmän joukossa (13. helmikuuta 2018 paino 4,8 %).

Vuonna 2016 PGNiG:llä oli 6,9 miljoonaa asiakasta kaasuverkostossaan ja näille toimitettiin 10,9 miljardia kuutiota (bcm) maakaasua. Vuonna 2016 yhtiö myi yhteensä 24,3 miljardia kuutiota maakaasua. Tästä määrästä yhtiön maahantuomaa kaasua oli 11,5 bcm ja Puolan sähköpörssin (Polish Power Exchange, PPX; pörssiyhtiö) kautta välitettyä 9,1 bcm. PGNiG:lla oli tuolloin 3,2 miljardin kuution kaasuvarasto. Yhtiö tuotti vuoden aikana itse 4,4 bcm maakaasua; yhtiöllä oli Puolassa 54 maaöljyn ja -kaasun tuotantolaitosta. Yhteensä yhtiöllä oli yli 2 000 yksittäistä maaöljyn tai -kaasun porausasemaa (lähdettä) ja toimilupa-alueillaan arviolta 770 miljoonaa öljytynnyrillistä vastaavat (boe, á 158,987 litraa maaöljyä) öljy- ja kaasuvarannot. Yhtiön sähkön ja lämmöntuotanto tuotti vuoden 2016 aikana 3,6 TWh sähköä (tuotantokapasiteetti 1,1 GW) ja 40 petajoulea lämpöä (kapasiteetti 5,4 GW).

Maakaasukonsernilla on LNG-kaasuterminaali Szczecin-Świnoujścien satamassa Świnoujściessa nesteytetyn maakaasun maahantuontia varten. Yhtiö on tuonut nesteytettyä maakaasua esimerkiksi Yhdysvalloista ja sopinut LNG-maakaasun maahantuonnista qatarilaisen Qatargasin kanssa. Sopimusten johdosta LNG-terminaalin vuosikapasiteettia suunnitellaan nostettavan 5,0:sta 7,5 miljardiin kuutioon.

Loppuvuodesta 2017 PGNiG teki 2,2 miljardin dollarin suuruisen sitoumuksen Norjan maakaasukentiltä Tanskan kautta Puolaan rakennettavan Baltic Pipe -maakaasuputken kapasiteetin pääosan varaamisesta 15 vuodeksi (1.10.2022–30.9.2037). Baltic Pipe -hanke on Euroopan unionin energiaturvallisuuden hankelistan keskeisiä hankkeita. Kaasukuljetusten on suunniteltu alkavan siirtoputkea pitkin vuonna 2022. Hankkeella enemmistöosuudellaan Puolan valtion kontrolloima maakaasuyhtiö pyrkii vähentämään Puolan riippuvuutta Venäjältä tuotavasta maakaasusta. Putkella voitaisiin suunnitelmien mukaan siirtää Puolaan tuotua maakaasua myös Tanskaan ja Ruotsiin.

Lähteet
-------

1. 1 2 3 4 5 6  PGNIG (PLPGNIG00014) – Polskie Górnictwo Naftowe i Gazownictwo SA Varsovan pörssi, gpw.pl. Viitattu 14.2.2018. (englanniksi)
2. 1 2 3 4 5 6 7 8 9  The World’s Biggest Public Companies. Country: Poland (Vuoden 2017 Forbes Global 2000 -lista, Puola. Lähteenä on käytetty myös listan yrityiskohtaista sivua 1117. Pgnig Group; Market Cap As of May 2017: $8.6 Billion) forbes.com. Viitattu 14.2.2018. (englanniksi)
3. 1 2 3  Company Overview of Polskie Górnictwo Naftowe i Gazownictwo S.A. (myös välilehti People) bloomberg.com. Viitattu 14.2.2018. (englanniksi)
4. 1 2  Polskie Gornictwo Naftowe i Gazownictwo SA (POGWY.PK) (myös välilehti People) Reuters, reuters.com. Viitattu 14.2.2018. (englanniksi)
5. 1 2 3  Annual Report 2016. PGNiG - Polish Oil and Gas Company PGNiG, pgnig.pl. Viitattu 14.2.2018. (englanniksi)
6. 1 2  Company overview PGNiG, pgnig.pl. Viitattu 14.2.2018. (englanniksi)
7. ↑  WIG20 (osakeindeksin painot 13.2.2018 tilanteen mukaan) Varsovan pörssi, gpw.pl. Viitattu 14.2.2018. (englanniksi)
8. ↑  PGNiG Group in 2016 PGNiG, pgnig.pl. Viitattu 14.2.2018. (englanniksi)
9. ↑  Agnieszka Barteczko & Anna Koper: Poland's PGNiG in talks on short- to mid-term LNG contracts  8.8.2017. reuters.com. Viitattu 14.2.2018. (englanniksi)
10. ↑  Beata Stur: Poland’s PGNiG to sign LNG contracts  9.8.2017. neweurope.eu.  Arkistoitu 15.2.2018. Viitattu 14.2.2018. (englanniksi)
11. ↑  Anna Nicklin: PGNiG prepares to up LNG capacity  30.8.2017. Hydrocarbon Engineering, hydrocarbonengineering.com. Viitattu 14.2.2018. (englanniksi)
12. ↑  Arkistoitu kopioPoland's PGNiG confirms interest in gas transit via Baltic Pipe  1.11.2017. Reuters via Economy Times (India), economictimes.indiatimes.com.  Arkistoitu 15.2.2018. Viitattu 14.2.2018. (englanniksi)
13. ↑  Baltic Pipe Project PGNiG, pgnig.pl. Viitattu 14.2.2018. (englanniksi)
14. ↑  Baltic Pipe Project Baltic Pipe Project, baltic-pipe.eu. Viitattu 14.2.2018. (englanniksi)
15. ↑  The North-South gas pipeline will increase the security of Poland and the region  24.11.2017. biznesalert.com. Viitattu 14.2.2018. (englanniksi)

Aiheesta muualla
----------------

* Kuvia tai muita tiedostoja aiheesta **Polskie Górnictwo Naftowe i Gazownictwo** Wikimedia Commonsissa